
Instabil felületen végzett tréning hatása balettnövendékek egyensúlyozó képességére

Bevezetés: Az egyensúlyozás a klasszikus balett mozgásvilágának központi eleme. A megfelelő forgás és spicc technika elsajátításában kulcsfontosságú, hogy a balettnövendékek már egészen fiatal korban tudatosan használják testüket és súlypontjukat.
Célkitűzés: Célul tűztük ki annak vizsgálatát, hogy instabil felületen végzett proprioceptív gyakorlatok milyen hatással vannak balettnövendékek statikus és dinamikus egyensúlyozó képességére.
Módszer: A Magyar Táncmûvészeti Egyetem két évfolyamán (N=21, életkor M=16,06 SD=1,19) (5. évf. n=12, életkor M=15,23 SD=0,71 és 7. évf. n=9, életkor M=17,16 SD=0,65) lány klasszikusbalett-növendékek egyensúlyfejlesztését végeztük 8 hétig, heti ötször, klasszikus balett (kontroll) és balett-táncosokra fejlesztett, instabil felületen (Dyn-Air párnán) végzett mozgásspecifikus gyakorlatsor segítségével. A statikus egyensúlyozó paramétereket iBalance Premium HUR/labs eszköz segítségével mértük I. láb és I. kéz pozíció alaphelyzetben, míg a dinamikus egyensúly mérését Posturomed készülék segítségével 4 különböző balett-alappozícióban végeztük. Vizsgáltuk a lengéscsillapítás idejét, mértékét, minőségét. Ismételt méréses varianciaanalízissel elemeztük az adatokat a tréning és a korosztály figyelembevételével IBM SPSS Statistics for Windows (Version 26.0) program segítségével. Szignifikáns különbségnek p<0,05 tekintettük.
Eredmények: A fejlesztés hatására a fejlesztési módszertől és az életkortól függetlenül a statikus paraméterekben volt változás, szignifikánsan csökkent a nyomásközéppont (CoP) által bejárt pályahossz (F(1,17) = 13.064, p = 0.002, η2p = 0.435), valamint CoP lengési sebessége (F(1,17) = 13.064, p = 0.002, η2p = 0.435). A módszerek tekintetében a proprioceptív tréninggel fejlesztettek esetében volt szignifikáns a különbség a CoP pályahosszában (F(1,9) = 10.610, p = 0.010, η2p = 0.541) és a lengési sebességben (F(1,9) = 10.612, p = 0.010, η2p = 0.541). A korosztály tekintetében pedig a hetedikesek esetében volt szignifikáns a különbség mind a CoP pályahosszban (F(1,8) = 7.512, p = 0.025, η2p =0.484), mind a sebességben (F(1,9) = 10.612, p = 0.010, η2p = 0.541). A balettmesterek szubjektív kérdőíves értékelése is megerősítette az eredményeket.
Következtetések: Az instabil alapon végzett proprioceptív tréning hatékonyan egészíti ki a klasszikus balett fejlesztést a magasabb évfolyamon tanuló balettnövendékek esetében.
 



